**Projektas**



**SPRENDIMAS**

**DĖL Kelių priežiūros ir plėtros programos FINANSAVIMO lėšų, skirtų KĖDAINIŲ rajono savivaldybės VIETINĖS REIKŠMĖS KELIAMS, PASKIRSTYMO IR NAUDOJIMO TVARKOS**

**APRAŠO PATVIRTINIMO**

2020 m. vasario 18 d. Nr. SP-59

Vadovaudamasi Lietuvos Respublikos vietos savivaldos įstatymo 6 straipsnio 32 punktu, 18 straipsnio 1 dalimi, Lietuvos Respublikos kelių įstatymo 5 straipsnio 7 dalimi, Kelių priežiūros ir plėtros programos finansavimo lėšų naudojimo tvarkos aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“ ir Kelių priežiūros tvarkos aprašu, patvirtintu Lietuvos Respublikos Vyriausybės 2004 m. vasario 11 d. nutarimu Nr. 155 „Dėl Kelių priežiūros tvarkos aprašo patvirtinimo“, Kėdainių rajono savivaldybės taryba n u s p r e n d ž i a:

1. Patvirtinti Kelių priežiūros ir plėtros programos finansavimo lėšų, skirtų Kėdainių rajono savivaldybės vietinės reikšmės keliams, paskirstymo ir naudojimo tvarkos aprašą (pridedama).

2. Pripažinti netekusiais galios:

2.1. Kėdainių rajono savivaldybės tarybos 2003 m. gruodžio 19 d. sprendimą Nr. BD-7/427 „Dėl Kėdainių miesto seniūnijos vietinių kelių ir gatvių priežiūros plėtros programos sudarymo prioritetų“;

2.2. Kėdainių rajono savivaldybės tarybos 2004 m. sausio 30 d. sprendimą Nr. TS-24 „Dėl kaimiškųjų seniūnijų žvyruotų kelių ir gatvių asfaltavimo prioritetų tvirtinimo“;

2.3. Kėdainių rajono savivaldybės tarybos 2017 m. kovo 31 d. sprendimą Nr. TS-70 „Dėl Kelių priežiūros ir plėtros programos finansavimo lėšų, skirtų Kėdainių rajono savivaldybės kaimiškųjų seniūnijų vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti skirstymo ir naudojimo tvarkos aprašo patvirtinimo“.

Savivaldybės meras

Audronė Naujalienė Arūnas Kacevičius Marius Stasiukonis

2020-02- 2020-02- 2020-02-

PATVIRTINTA

Kėdainių rajono savivaldybės tarybos

2020 m. vasario d.

sprendimu Nr. TS-

**DĖL Kelių priežiūros ir plėtros programos FINANSAVIMO lėšų, skirtų KĖDAINIŲ rajono savivaldybės VIETINĖS REIKŠMĖS KELIAMS, PASKIRSTYMO IR NAUDOJIMO TVARKOS**

**APRAŠO PATVIRTINIMO**

**I SKYRIUS**

**BENDROSIOS NUOSTATOS**

1. Kelių priežiūros ir plėtros programos (toliau – Programa) finansavimo lėšų, skirtų Kėdainių rajono savivaldybės (toliau – savivaldybė) vietinės reikšmės keliams, paskirstymo ir naudojimo tvarkos aprašas (toliau – Aprašas) nustato Programos finansavimo lėšų, skirtų savivaldybės vietinės reikšmės keliams (gatvėms) tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, kelius inventorizuoti, naudojimo tikslus, paskirstymo ir naudojimo tvarką.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos kelių įstatymu, Lietuvos Respublikos kelių priežiūros ir plėtros programos finansavimo įstatymu, Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, Kelių priežiūros tvarkos aprašu, patvirtintu Lietuvos Respublikos Vyriausybės 2004 m. vasario 11 d. nutarimu Nr. 155 „Dėl Kelių priežiūros tvarkos aprašo patvirtinimo“ ir kitais teisės aktais, reglamentuojančiais šią sritį.

3. Šiame apraše naudojamos sąvokos atitinka Lietuvos Respublikos kelių įstatyme apibrėžtas sąvokas.

**II SKYRIUS**

**PROGRAMOS FINANSAVIMO LĖŠŲ NAUDOJIMAS**

4. Programos finansavimo lėšos vietinės reikšmės keliams (gatvėms) naudojamos:

1) keliams projektuoti, tiesti, rekonstruoti, taisyti (remontuoti) ir prižiūrėti;

2) kelių, kelių statinių teisinei registracijai būtinoms procedūroms atlikti;

3) tiltams, viadukams, estakadoms, tuneliams, pralaidoms projektuoti, statyti, rekonstruoti, taisyti (remontuoti) ir prižiūrėti;

4) apsaugos nuo triukšmo statiniams prie kelių statyti, rekonstruoti, taisyti (remontuoti) ir prižiūrėti;

5) kelio juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti) ir prižiūrėti;

6) techninėms eismo reguliavimo ir kitoms inžinerinėms saugaus eismo priemonėms projektuoti, įrengti, rekonstruoti, taisyti (remontuoti) ir prižiūrėti;

7) ekstremaliųjų situacijų, ekstremaliųjų įvykių ir įvykių padariniams keliuose likviduoti;

8) apšvietimui keliuose įrengti, rekonstruoti, taisyti (remontuoti);

9) kelio juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;

10) šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti;

11) stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis;

12) Programos finansavimo lėšų naudojimo pagal paskirtį kontrolei, darbų kokybės kontrolės priežiūrai vietinės reikšmės kelių objektuose.

**III SKYRIUS**

**PROGRAMOS FINANSAVIMO LĖŠŲ PASKIRSTYMO TVARKA**

5. Vietinės reikšmės viešųjų ir vidaus kelių (gatvių) (toliau – keliai), kurie priklauso savivaldybei, apskaitą ir priežiūrą vykdo savivaldybės administracija ir jos struktūriniai padaliniai – seniūnijos.

6. Juridiniai ir fiziniai asmenys prašymus sekantiems metams dėl savivaldybės kelių tiesimo, taisymo (remonto), rekonstrukcijos, priežiūros ir saugaus eismo sąlygų užtikrinimo teikia seniūnijoms (teritoriniu principu) iki einamųjų metų gruodžio 1 d.

7. Seniūnija, įvertinusi visus prašymus ir juos išnagrinėjusi išplėstinėje seniūnaičių sueigoje, kurią sudaro seniūnijos seniūnas, seniūnaičiai, seniūnijos bendruomenių atstovai, po vieną verslo ir ūkininkų atstovą, iki sekančiųmetų sausio 15 d. savivaldybės administracijai teikia paraiškas dėl lėšų paskirstymo ir panaudojimo. Paraiškose nurodomas objekto pavadinimas, adresas (buvimo vieta), darbų apimtys ir eiliškumas pagal šio Aprašo 8 punkte nurodytus prioritetus. Šiame Aprašo punkte nustatytu terminu negavusi paraiškų, savivaldybės administracija gali objektų sąrašą patvirtinti savo nuožiūra atsižvelgdama į Aprašo 8 punkte nurodytus kriterijus.

8. Seniūnijų seniūnai, teikdami paraiškas, privalo atsižvelgti į šiuos prioritetus:

8.1. objektai, įrašyti savivaldybės strateginiuose veiklos planuose;

8.2. objektai, kurie kelia grėsmę saugiam eismui;

8.3. objektai, kuriais vyksta maršrutinių ir mokyklinių autobusų eismas;

8.4. objektai, kuriuose yra didesnis eismo intensyvumas;

8.5. objektai, kurie yra tankiau apgyvendintose teritorijose;

8.6. objektai, kuriuose ne mažiau kaip 30 procentų objekto vertės savanoriškai sumoka suinteresuoti juridiniai ir/ar fiziniai asmenys ir ne daugiau kaip 70 procentų finansuojama Programos lėšomis.

9. Statybos ir turto skyrius (toliau – skyrius), vadovaudamasis Kelių priežiūros ir plėtros programos finansavimo lėšų naudojimo tvarkos aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, skyriaus nuostatais ir šiuo Aprašu, pagal gautas seniūnijų seniūnų paraiškas, įvertinęs faktiškai skirtas lėšas, parengia objektų sąrašo projektą savivaldybės vietinės reikšmės keliams ir gatvėms tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, šiuos kelius inventorizuoti, ir teikia svarstyti Kėdainių rajono savivaldybės tarybai.

10. Kiekvienais metais Programos finansavimo lėšos skirstomos nuo bendros savivaldybei skiriamų Lietuvos automobilių kelių direkcijos prie Susisiekimo ministerijos direktoriaus įsakymu lėšų sumos sekančiai:

10.1. ne mažiau kaip 58 procentai turi būti naudojama turtui įsigyti – vietinės reikšmės keliams tiesti, rekonstruoti ir kapitališkai remontuoti, nuo 2023 m. – vietinės reikšmės keliams tiesti, įregistruotiems vietinės reikšmės keliams rekonstruoti ir kapitališkai remontuoti;

10.2. likusios lėšos naudojamos vietinės reikšmės keliams prižiūrėti ir remontuoti, nuo 2023 m. – įregistruotiems vietinės reikšmės keliams prižiūrėti ir remontuoti.

11. Aprašo 10 p. Programos finansavimo lėšos skirstomos:

11.1. ne mažiau kaip 5 procentai turi būti naudojama saugaus eismo priemonėms vietinės reikšmės keliuose finansuoti;

11.2. iki 2 procentų skiriama inžinerinėms paslaugoms finansuoti (vietinės reikšmės kelių (gatvių) inventorizavimui iki kol bus inventorizuota 100 proc., kokybės kontrolei ir kt.);

11.3. Aprašo 8.6. punkte nurodytą kriterijų atitinkantiems objektams lėšos skiriamos pagal poreikį, nustatytą techniniame projekte, bet ne daugiau kaip 70 procentų objekto vertės;

11.4. prisidėti prie Lietuvos Respublikos Vyriausybės nutarimu ir/ar Lietuvos Respublikos susisiekimo ministro įsakymu skirtiems objektams, lėšos skiriamos pagal poreikį, nustatytą techniniame projekte, ir atitinkama objekto vertės savivaldybės dalimi;

11.5. likusi lėšų dalis skiriama einamiesiems tikslams seniūnijoms vietinės reikšmės keliams ir gatvėms taisyti (remontuoti), prižiūrėti:

11.5.1. Kėdainių miesto seniūnijai – 40 procentų;

11.5.2. Kėdainių rajono kaimiškosioms seniūnijoms – 60 procentų, iš jų: pagal gyventojų skaičių – 50 proc., pagal kelių ilgį – 50 procentų.

12. Vietinės reikšmės kelių (gatvių) programų ir/ar rezervo valstybės reikmėms, susijusioms su keliais, finansavimo prašymus Statybos ir turto skyrius rengia, vadovaudamasis savivaldybės strateginiu veiklos planu.

13. Einamųjų metų Programos lėšas, likusias po darbų ir paslaugų viešųjų pirkimų konkursų, savivaldybės administracijos direktorius įsakymu paskirsto objektų sąraše esantiems keliams (gatvėms), kurių remonto darbams trūksta finansavimo.

**IV SKYRIUS**

**DARBŲ IR PASLAUGŲ VYKDYMAS IR ATSISKAITYMO TVARKA**

14. Statybos ir turto skyrius, vadovaudamasis Lietuvos Respublikos teisės aktais, finansavimo sutarčių nuostatomis, teikia Lietuvos automobilių kelių direkcijai prie Susisiekimo ministerijos Programos lėšų paraiškas, rengia dokumentus darbų bei paslaugų viešiesiems konkursams organizuoti ir sutartims sudaryti, kontroliuoja sutartinių įsipareigojimų vykdymą, Programos lėšų, skirtų kelių tiesimui, taisymui (remontui), rekonstrukcijai, priežiūrai, saugaus eismo sąlygų ir kelių inventorizacijai, panaudojimą.

15. Programos finansavimo sutartis su Lietuvos automobilių kelių direkcija prie Susisiekimo ministerijos pasirašo savivaldybės administracijos direktorius.

16. Seniūnijų seniūnai ar jų įgalioti asmenys, vadovaudamiesi šiuo Aprašu,  nurodo atliekamų priežiūros, paprastojo remonto ir saugaus eismo sąlygų užtikrinimo objektų adresus (buvimo vietas), darbų kiekius, derina darbų atlikimo terminus ir sutikrina faktiškai atliktų darbų apimtis.

17. Savivaldybės administracijos Apskaitos skyrius, vadovaudamasis Lietuvos Respublikos buhalterinės apskaitos įstatymu, finansavimo sutartyse numatytomis sąlygomis ir kitais teisės aktais, tvarko Programos lėšų apskaitą, teikia Lietuvos automobilių kelių direkcijai prie Susisiekimo ministerijos Programos sąmatas ir sąmatų įvykdymo ataskaitas.

**V SKYRIUS**

**BAIGIAMOSIOS NUOSTATOS**

18. Programos lėšų panaudojimo kontrolė vykdoma Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kėdainių rajono savivaldybės tarybai

**AIŠKINAMASIS RAŠTAS**

**DĖL Kelių priežiūros ir plėtros programos FINANSAVIMO lėšų, skirtų KĖDAINIŲ rajono savivaldybės VIETINĖS REIKŠMĖS KELIAMS, PASKIRSTYMO IR NAUDOJIMO TVARKOS**

**APRAŠO PATVIRTINIMO**

2020 m. vasario 12 d.

Kėdainiai

**Parengto sprendimo projekto tikslai:**

Patvirtinti Kelių priežiūros ir plėtros programos finansavimo lėšų, skirtų Kėdainių rajono savivaldybės vietinės reikšmės keliams, paskirstymo ir naudojimo tvarkos aprašą ir pripažinti netekusiais galios tris konkrečius teisės aktus, reglamentuojančius šią sritį.

**Sprendimo projekto esmė, rengimo priežastys ir motyvai:**

Kelių priežiūros ir plėtros programos finansavimo lėšų, skirtų savivaldybės vietinės reikšmės keliams, paskirstymo ir naudojimo tvarkos aprašas nustato programos finansavimo lėšų, skirtų savivaldybės vietinės reikšmės keliams (gatvėms) tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, kelius inventorizuoti, naudojimo tikslus, paskirstymo ir naudojimo tvarką.

Juo keičiamas Savivaldybės tarybos 2017 m. kovo 31 d. sprendimu Nr. TS-70 patvirtintas Kelių priežiūros ir plėtros programos finansavimo lėšų, skirtų Kėdainių rajono savivaldybės kaimiškųjų seniūnijų vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti skirstymo ir naudojimo tvarkos aprašas.

**Lyginamasis variantas**

|  |  |
| --- | --- |
| **Galiojusio teisės akto nuostatos** | **Galiojančio teisės akto nuostatos** |
| Pavadinimas – Kelių priežiūros ir plėtros programos finansavimo lėšų, skirtų Kėdainių rajono **savivaldybės kaimiškųjų seniūnijų** vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti skirstymo ir naudojimo tvarkos aprašas. | Pavadinimas – Kelių priežiūros ir plėtros programos finansavimo lėšų, skirtų Kėdainių rajono **savivaldybės** vietinės reikšmės keliams, paskirstymo ir naudojimo tvarkos aprašas. |
| Nebuvo apraše reglamentuota; | Naujas skyrius –  4. Programos finansavimo lėšos vietinės reikšmės keliams (gatvėms) naudojamos:  1) keliams projektuoti, tiesti, rekonstruoti, taisyti (remontuoti) ir prižiūrėti;  2) kelių, kelių statinių teisinei registracijai būtinoms procedūroms atlikti;  3) tiltams, viadukams, estakadoms, tuneliams, pralaidoms projektuoti, statyti, rekonstruoti, taisyti (remontuoti) ir prižiūrėti;  4) apsaugos nuo triukšmo statiniams prie kelių statyti, rekonstruoti, taisyti (remontuoti) ir prižiūrėti;  5) kelio juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti) ir prižiūrėti;  6) techninėms eismo reguliavimo ir kitoms inžinerinėms saugaus eismo priemonėms projektuoti, įrengti, rekonstruoti, taisyti (remontuoti) ir prižiūrėti;  7) ekstremaliųjų situacijų, ekstremaliųjų įvykių ir įvykių padariniams keliuose likviduoti;  8) apšvietimui keliuose įrengti, rekonstruoti, taisyti (remontuoti);  9) kelio juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;  10) šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti;  11) stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis;  12) Programos finansavimo lėšų naudojimo pagal paskirtį kontrolei, darbų kokybės kontrolės priežiūrai vietinės reikšmės kelių objektuose. |
| nuo bendros rajono savivaldybei skiriamų Lietuvos automobilių kelių direkcijos prie Susisiekimo ministerijos direktoriaus įsakymu lėšų sumos **ne mažiau kaip 50 procentų** panaudoti kapitalo investicijoms (kapitalui formuoti); | **ne mažiau kaip 58 procentai** turi būti naudojama turtui įsigyti – vietinės reikšmės keliams tiesti, rekonstruoti ir kapitališkai remontuoti, nuo 2023 m. – vietinės reikšmės keliams tiesti, įregistruotiems vietinės reikšmės keliams rekonstruoti ir kapitališkai remontuoti; |
| Nebuvo tokių finansavimo programų ar nebuvo reglamentuota; | 11.2. iki 2 procentų skiriama inžinerinėms paslaugoms finansuoti (vietinės reikšmės kelių (gatvių) inventorizavimui iki kol bus inventorizuota 100 proc., kokybės kontrolei ir kt.);  11.3. Aprašo 8.6. punkte nurodytą kriterijų atitinkantiems objektams lėšos skiriamos pagal poreikį, nustatytą techniniame projekte, bet ne daugiau kaip 70 procentų objekto vertės;  11.4. prisidėti prie Lietuvos Respublikos Vyriausybės nutarimu ir/ar Lietuvos Respublikos susisiekimo ministro įsakymu skirtiems objektams, lėšos skiriamos pagal poreikį, nustatytą techniniame projekte, ir atitinkama objekto vertės savivaldybės dalimi; |

**Laukiami rezultatai:**

Ekonomiškas ir efektyvus Programos finansavimo lėšų, skirtų savivaldybės vietinės reikšmės keliams tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, šiuos kelius inventorizuoti, paskirstymo ir panaudojimas, siekiant užtikrinti kuo geresnę kelių kokybę.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Statybos ir turto skyriaus vedėja Audronė Naujalienė